TARYBOS REGLAMENTAS (EB) Nr. 2271/2004
2004 m. gruodžio 22 d.
iš dalies keičiantis Reglamentą (EB) Nr. 1255/96, laikinai sustabdantį autonominių Bendrojo muitų tarifo muitų taikymą tam tikriems pramonės, žemės ūkio ir žuvininkystės produktams
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1)
Bendrija yra suinteresuota iš dalies arba visiškai sustabdyti Bendrojo muitų tarifo autonominių muitų taikymą naujiems produktams, neišvardytiems 1996 m. birželio 27 d. Reglamento (EB) Nr. 1255/96, laikinai sustabdančio autonominių Bendrojo muitų tarifo muitų taikymą tam tikriems pramonės, žemės ūkio ir žuvininkystės produktams (1), priede.
(2)
Kai kuriuos produktus, nurodytus minėtame reglamente, reikėtų išbraukti iš priede pateikto sąrašo, kadangi Bendrija nėra suinteresuota toliau taikyti Bendrojo muitų tarifo autonominių muitų sustabdymą arba dėl to, kad reikia pakeisti jų aprašymą atsižvelgiant į technikos bei ekonominius pokyčius rinkoje.
(3)
Produktai, kurių aprašymą reikia pakeisti, turėtų būti laikomi naujais produktais.
(4)
Reglamentas (EB) Nr. 1255/96 turėtų būti atitinkamai pakeistas.
(5)
Šis reglamentas turi būti taikomas nuo 2005 m. sausio 1 d., jis turi įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1255/96 priedas iš dalies keičiamas taip:
1)
įrašomi šio reglamento I priede išvardyti produktai;
2)
išbraukiami produktai, kurių kodai yra nurodyti šio reglamento II priede.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2005 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 22 d.